謝人惠魚兔蟹
作者：李若水
朝代：宋

paragraphs: 昔時藜莧田隴頭，近時虀鹽學舍裏。
腹不成癭腸有雷，何郎萬錢其敢企。
當年守株披褐衣，亦嘗臨淵羨赬尾。
餘力種黍延霜螯，計拙謀粗何足紀。
罷官三月突無煙，兩親白頭欠甘旨。
此身分爲饑所驅，旋秣羸驂訴知己。
蓬萊高人愛詩客，邀坐綠齋嘗玉蟻。
敢嫌寸祿消息遲，數品珍羞供一喜。
秦丞相追上蔡遊，張步兵對秋風起。
盜鄰吏部手持杯，三子風流未當鄙。
還家掃甑洗刀砧，大飫老饕沾婢使。
邇來送米鄰無僧，長是覆羹窮有鬼。
區區一飽豈易得，何時檳榔澡吾耻。
君不見魯公從人乞鹿脯，留得銀鉤照千祀。
猶勝金馬避世人，九尺長身饑欲死。